Title: INFORMÁCIA
Author: fv rf
Last saved by: spano

Správa
o priebehu realizácie podporných finančných programov pre malé a stredné podnikanie za II. polrok 2003
_________________________________________________________
Úvod
V súlade s uznesením vlády SR č. 223 z 5. apríla 2000 minister hospodárstva SR pravidelne polročne informuje vládu o realizácii podporných finančných programov pre malé a stredné podnikanie. Predkladaná správa prezentuje využívanie podporných finančných programov vytvorených zo zdrojov štátneho rozpočtu, Programu PHARE a komerčných bánk za II. polrok 2003, ako aj ďalšie finančné programy, ktoré napomáhajú rozvoju malého a stredného podnikania. Podporné programy podľa formy a poskytovateľa pomoci možno rozdeliť nasledovne:

- záručné programy -  	 poskytovateľ - Slovenska záručná a rozvojová banka

- úverové programy        - poskytovateľ - Národná agentúra pre rozvoj malého
			 a stredného podnikania
- Slovenska záručná a rozvojová banka
- Spoločnosť zárodkového kapitálu
		                 - Slovensko - americký podnikateľský fond
- EXIMBANKA SR

- príspevkové programy - poskytovateľ - Ministerstvo hospodárstva SR
		- Ministerstvo dopravy pôšt a telekomunikácií SR
			- Ministerstvo životného prostredia SR 
		-  realizátor	- Národná agentúra pre rozvoj malého
			 a stredného podnikania
- Slovenská záručná a rozvojová banka
		- Slovenská agentúra pre rozvoj investícií a obchodu

- kapitálové investície      - poskytovateľ- Spoločnosť zárodkového kapitálu
		                 - Slovensko - americký podnikateľský fond

Priebeh realizácie podporných finančných programov 
pre malé a stredné podnikanie za II. polrok 2003

1.	Národná agentúra pre rozvoj malého a stredného podnikania (NARMSP)

NARMSP koordinuje aktivity zamerané na podporu rozvoja MSP a plní funkciu všestranného informačného centra pre podnikateľov na domácej i zahraničnej úrovni,  organizátora vzdelávacích a poradenských programov a realizátora širokého spektra finančných podporných programov pre MSP. V tejto oblasti je veľmi dôležité monitorovať vývoj a stav podnikateľského prostredia, ako aj samotného sektora MSP, čo je aj trvalou úlohou Národnej agentúry pre rozvoj malého a stredného podnikania. Dôležitou a neoddeliteľnou súčasťou činnosti NARMSP sú podporné programy realizované s finančnou účasťou štátneho rozpočtu ako aj fondov Komisie EÚ.
	Príspevkové programy, ako podpora zavádzania systémov riadenia kvality, či transferu inovatívnych technológií sa u podnikateľskej verejnosti stretli so  značným záujmom. Nosnými a veľmi opodstatnenými programami pre začínajúcich podnikateľov sú naďalej poradenské služby, ako aj vzdelávanie podnikateľov. Ich realizáciou sa odstraňujú bariéry nedostatočných manažérskych skúseností podnikateľov, ako aj nedostatočná znalosť zložitého právneho rámca podnikania. 
V tejto súvislosti možno podporné programy realizované NARMSP rozdeliť:

-úverové - Podporný úverový program, Mikropôžičkový program,
-príspevkové - Program Transferu technológií (ukončená platnosť), Program implementácie systémov riadenia kvality – KVALITA (ukončená platnosť) a Schéma podpory nákupu inovatívnych technológií a budovania systémov manažérstva kvality, Schéma podpory medzinárodnej kooperácie-Subkontraktácia, Grantová schéma rozvoja cestovného ruchu, Grantová schéma rozvoja priemyslu,
-kapitálové investície - Seed Capital Company

1.1 Úverové programy

1.1.1  Podporný úverový program (ďalej len PÚP)

Hlavným cieľom Podporného úverového programu je umožniť malým a stredným podnikateľom prístup k investičnému a prevádzkovému kapitálu formou strednodobého a dlhodobého úveru za výhodnejších podmienok ako sú bežne poskytované komerčnou sférou. Podporný úverový program je určený malým a stredným podnikateľom, zamestnávajúcim menej ako 250 zamestnancov, ktorí podnikajú v oblasti výroby, remesiel, služieb a aktívneho cestovného ruchu. Podnikatelia, ktorí spĺňajú kritériá programu, môžu požiadať o poskytnutie úveru v maximálnej výške 10 mil. Sk s dobou splatnosti do 8 rokov pri maximálnej úrokovej sadzbe 10,8% ročne.
Na realizácii programu sa podieľa šesť komerčných bánk: Istrobanka, a.s., Ľudová banka, a.s., Slovenská sporiteľňa, a.s., Tatra banka, a.s., UniBanka, a.s. a  Všeobecná úverová banka, a.s.

V II. polroku 2003 bolo poskytnutých 7 úverov v celkovom objeme 
46 500 000 Sk. Kumulatívne od začiatku realizácie programu bolo poskytnutých 1 180 úverov v objeme 3 887 314 000 Sk a udržaných, resp. vytvorených 40 425 pracovných miest, z toho 272 pracovných miest za úvery poskytnuté v II. polroku 2003.  
Údaje o počte úverov a ich výške v jednotlivých bankách za II. polrok 2003 sú uvedené v tab. č. 2. Podľa predmetu podnikania úvery v II. polroku 2003 smerovali do potravinárskej výroby (2 úvery), textilnej výroby (1 úver), drevárskej výroby (1 úver), energetiky a elektrotechniky (1 úver), cestovného ruchu (1 úver) a do služieb (1 úver).
Od začiatku realizácie programu je celkom splatených 777 úverov v objeme 
1 880 555 000 Sk. Z celkového počtu doteraz poskytnutých úverov je 105 klientov, ktorí meškali so splácaním minimálne dvoch splátok istiny. Celkový podiel klasifikovaných úverov (meškajúce minimálne 2 splátky istiny) tak predstavuje 8,9.% všetkých doteraz poskytnutých úverov. Celková výška nesplatenej istiny je  
207 792 000 Sk, čo predstavuje 5,35.% z celkovej výšky doteraz poskytnutých úverov. V porovnaní s predchádzajúcim polrokom sa znížil podiel aj počet problémových úverov a poklesol tiež aj podiel a objem nesplatenej istiny. 

1.1.2	Mikropôžičkový program

V roku 1997 začala Národná agentúra pre rozvoj malého a stredného podnikania prostredníctvom troch Regionálnych poradenských a informačných centier v Považskej Bystrici, Zvolene a Prešove s realizáciou pilotného projektu Mikropôžičkového programu. Jeho hlavným cieľom bolo riešiť problém prístupu malých podnikateľov v regiónoch k malým úverom. Program je určený malým podnikateľom zamestnávajúcim do 20 pracovníkov. V súčasnosti program realizuje pätnásť centier pokrývajúcich plošne celé územie Slovenskej republiky. 

Mikropôžičku možno použiť na obstaranie hnuteľného a nehnuteľného investičného majetku, rekonštrukciu prevádzkových priestorov alebo nákup potrebných zásob, surovín či tovaru. Minimálna výška mikropôžičky je 50 000 Sk a maximálna výška je 800 000 Sk v prípade jej použitia na investície do výroby, remesiel alebo služieb vrátane nákupu materiálu do výroby, pričom úroková sadzba je 9% a doba splatnosti od 6 mesiacov do 4 rokov. V prípade použitia mikropôžičky na nákup tovaru je jej maximálna výška 400 tis. Sk pri úrokovej sadzbe 12% a dobe splatnosti do 1 roka. V rámci programu je možné poskytnúť odklad splátok istiny maximálne na 6 mesiacov.  

V priebehu II. polroku 2003 predložilo žiadosť o poskytnutie mikropôžičky 149 záujemcov, pričom bolo poskytnutých 129 mikropôžičiek v celkovej výške 
57 560 811 Sk (príloha, tab. č. 3 a 4). Počas II. polroku 2003 bolo evidovaných 24 problémových mikropôžičiek (t.j. tých, ktoré meškajú s viac ako 2 splátkami) vo výške  nesplatenej istiny 4 239 777 Sk. Celkovo bolo v rámci Mikropôžičkového programu od začiatku jeho realizácie poskytnutých 834 mikropôžičiek vo výške 
317 301 492 Sk. Priemerná výška mikropôžičky je 380 457 Sk. Od začiatku programu bolo  splatených v plnej výške 281 mikropôžičiek. Ďalším dôležitým faktorom pri realizácii Mikropôžičkového programu je jeho dopad na zamestnanosť v regiónoch. Celkovo bolo od začiatku poskytovania mikropôžičiek  vytvorených 1 342 a udržaných 1 566 pracovných miest.  

1.2 Rizikový kapitál

1.2.1 Spoločnosť zárodkového kapitálu (Seed Capital Company)

Hlavnou charakteristikou spoločnosti zárodkového kapitálu (ďalej len SCC), ktorá bola založená v roku 1994 Národnou agentúrou pre rozvoj malého a stredného podnikania,  je investovanie do základného imania firmy. Spoločnosť riadi fond štartovacieho kapitálu, z ktorého sa vykonávajú investície do výšky 5 mil. Sk pre malých a stredných podnikateľov na Slovensku. Program je financovaný z prostriedkov programu PHARE. Cieľom spoločnosti je finančnými investíciami umožniť vznik a rozvoj nových podnikov a rozvinúť činnosť existujúcich podnikov. Pri investovaní sú preferované najmä projekty z oblasti priemyselnej výroby, výrobných služieb a aktívneho cestovného ruchu.

V priebehu II. polroku 2003 sa uskutočnili 3 zasadnutia Investičného výboru. Ostatné aktivity fondu boli zamerané na monitoring 26 spoločností nachádzajúcich sa v portfóliu spoločnosti. K 31.12.2003 má 5 spoločností finančný prísľub vo výške 
28 150 000  Sk. 
Kumulatívne k 31.12.2003 sa uskutočnilo 33 zasadnutí Investičného výboru, bolo prerokovaných 71 investičných návrhov, z ktorých 56 bolo schválených, 12 bolo schválených s podmienkou a 3 boli zamietnuté. Skutočne realizovaných investícií je 65 do 28 spoločností. Do týchto spoločností nachádzajúcich sa v portfóliu SCC, s.r.o. bola investovaná celková čiastka 148 890 000 Sk. Čiastka 82 160 000 Sk bola poskytnutá do základného imania spoločností a 66 730 000 Sk vo forme úveru.
Regionálny fond štartovacieho kapitálu sídliaci v Banskej Bystrici v priebehu II. polroku 2003  uskutočnil 2 zasadania Investičného výboru. Ostatné aktivity fondu boli zamerané na monitoring 2 spoločností nachádzajúcich sa v portfóliu spoločnosti. K 31.12.2003 majú  2 spoločnosti finančný prísľub vo výške 9 200 000 Sk.
Kumulatívne k 31.12.2003 sa uskutočnili 4 zasadnutia Investičného výboru, bolo prerokovaných 7 investičných návrhov, z ktorých 3 boli schválené, 3 boli schválené s podmienkou a 1 bol zamietnutý. Skutočne realizované investície sú 2 do 2 spoločností. Do týchto spoločností nachádzajúcich sa v portfóliu Regionálneho fondu štartovacieho kapitálu bola investovaná celková čiastka 2 400 000 Sk. Čiastka 
900 000 Sk bola poskytnutá do základného imania spoločností a 1 500 000 Sk vo forme úveru. 

1.3 Príspevkové programy
 
1.3.1 Program Transferu technológií 

Štátny program Transfer technológií navrhla a od roku 2000 realizovala NARMSP s cieľom podpory orientácie malých a stredných podnikov na zavádzanie a využitie progresívnych technológií. Filozofia tohto grantového programu vychádzala z faktu, že flexibilnosť malých a stredných podnikov umožňuje pomerne rýchle inovácie, čo je podmienkou konkurencieschopnosti celého slovenského hospodárstva. V rámci programu bolo možné poskytnúť príspevok až do výšky 50% oprávnených nákladov, max. však do výšky 1 mil. Sk.
V II. polroku 2003 nebola do programu Transfer technológií prijatá žiadna žiadosť o grant. Aj napriek tejto skutočnosti v priebehu II. polroku 2003 zasadala komisia, ktorá posudzovala 15 žiadostí, predložených v rámci programu v priebehu I. polroku 2003. Na základe oponentských posudkov grantová komisia rozhodla o udelení grantu na 5 projektov v celkovej výške 2 800 000 Sk. Za II. polrok 2003 bolo reálne vyplatených 16 grantov v celkovej sume 10 610 625 Sk. Od roku 2000 bolo do konca II. polroka 2003 poskytnutých - vyplatených spolu 49 grantov v celkovej výške 36 450 780 Sk. 

1.3.2 Program implementácie systémov riadenia kvality – KVALITA

V snahe posilniť konkurencieschopnosť slovenských malých a stredných podnikateľov (ďalej len MSP) schválila vláda SR financovanie podporného programu implementácie systémov riadenia kvality - KVALITA. Cieľom  programu Kvalita je podporiť zavádzanie systémov riadenia kvality (v súlade s medzinárodnými normami ISO 9000, VDA, BS, QS a ISO 14000) v  sektore MSP, zvýšenie kvality výrobkov a služieb, ako aj počet MSP certifikovaných podľa uvedených noriem. 
V  II. polroku 2003 sa uskutočnilo jedno zasadnutie výberovej komisia pre prideľovanie grantov. Na  tomto zasadnutí bolo prerokovaných 12 žiadostí, z toho 7 na poradenstvo a vzdelávanie (PV) a 5 na certifikačný proces (C) pre 8 podnikateľských subjektov. V priebehu II. polroku 2003 bolo vyplatených  119 grantov  64 firmám. Z toho 62 na (PV)  a 57 na (C) v celkovom objeme 7 283 844 Sk. Od začiatku realizácie programu do 31. 12. 2003 bolo vyplatených 437 grantov  243  podnikateľským subjektom  v celkovom objeme 25 783 469 Sk.

V programoch Transfer technológií (od 2. apríla 2003) a Implementácie systémov riadenia  kvality (od 16. apríla 2003) bolo na základe rozhodnutia MH SR pozastavené prijímanie nových žiadostí. Dňa 11. 8. 2003 bola vyhlásená Schéma podpory nákupu inovatívných technológií a budovania systému manažérstva kvality /schéma pomoci de minimis/, ktorá je transformáciou Programu transferu technologií a Programu kvality. Týmto dňom bola ukončená platnosť Programu transferu technologií(1.3.1) a Programu implementácie systémov riadenia kvality (1.3.2). Predmetom schémy je poskytovanie pomoci de minimis na podporu zvyšovania konkurencieschopnosti malých a stredných podnikateľov, ktorá je jednou z priorít vlády Slovenskej republiky v období prípravy vstupu SR do Európskej únie. V rámci Schémy je možné poskytnúť príspevok na kúpu inovatívnych technológií vo výške 60% oprávnených nákladov, max. však do výšky 3 500 000 Sk a príspevok na zavedenie systému manažérstva kvality vo výške 50% oprávnených nákladov, max. však do výšky 100 000 Sk na poradenstvo a 120 000 Sk na certifikačný proces.
Do Schémy podpory nákupu inovatívnych technológií a budovania systémov manažérstva kvality bolo v priebehu II. polroku 2003 predložených 67 žiadostí na udelenie nenávratného finančného príspevku na nákup inovatívnych technológií a 219 žiadostí, 124 podnikateľských subjektov na pomoc pri zavedení systému manažérstva kvality. Schvaľovanie projektov a následné čerpanie prostriedkov z tejto schémy bude prebiehať v roku 2004. Výsledky realizácie programu budú predmetom správy v ďalšom polroku.
1.3.3	Schéma podpory medzinárodnej kooperácie – Subkontraktácia

Predmetom schémy je podpora pri vytváraní prijateľných podmienok pre nadviazanie výrobnej kooperácie so zahraničnými odberateľmi, a to formou finančného príspevku na účasť slovenských malých a stredných podnikov na zahraničných subkontraktačných veľtrhoch. Podpora spočíva v poskytnutí dotácie vo výške 75 % oprávnených nákladov (cestovné náklady a ubytovacie náklady) a úľavy vo výške 75 % oprávnených nákladov (prenájom výstavných priestorov, účastníckych poplatkov na medzinárodných subkontraktačných veľtrhoch). Cieľom pomoci je sprístupnenie výrobných schopností slovenských podnikov zahraničným odberateľom a nadviazanie výrobnej kooperácie.
V priebehu II. polroku 2003  bola v rámci programu schválená pomoc 
6 podnikateľom vo výške 466 042 Sk.
Od roku 2000 je program financovaný z prostriedkov štátneho rozpočtu. Počas tohto obdobia bolo v rámci uvedeného programu kumulatívne podporených 
30 podnikateľských subjektov v celkovej výške 1 894 401 Sk.

1.3.4	Grantová schéma rozvoja cestovného ruchu

Grantová schéma rozvoja cestovného ruchu financovaná z prostriedkov Finančného memoranda 2002 bola vyhlásená formou verejnej výzvy 2. septembra 2003. Jej prioritným cieľom je podpora rastu a výkonnosti malých a stredných podnikateľov v oblasti cestovného ruchu a zvýšenie konkurenčnej schopnosti cestovného ruchu na celom území Slovenskej republiky. 
Grantová schéma rozvoja cestovného ruchu pozostáva z dvoch komponentov. V komponente 1 sa môžu o grant uchádzať malí a strední podnikatelia, pričom podpora je zameraná na výstavbu nových ubytovacích zariadení, zvýšenie úrovne a rekonštrukciu existujúcich ubytovacích zariadení, tvorbu nových alebo zvyšovanie úrovne existujúcich zariadení poskytujúcich služby CR a rozvoj turistických atrakcií. V komponente 2 sú oprávnenými žiadateľmi neziskové a mimovládne organizácie s aktivitami v oblasti cestovného ruchu, združenia CR, samosprávy, mestá a obce. Podpora v rámci komponentu 2 je zameraná na strategické plánovanie CR, marketing a reklamu CR, poskytovanie informácií o možnostiach využitia zariadení CR, mediálna podpora CR, účasť na turistických veľtrhoch a pod.
Celkový objem prostriedkov vyčlenených pre komponent 1 je 3 300 000 EUR, pričom financovanie je zabezpečené z  predvstupovej pomoci z programu Phare, Finančné memorandum 2002.
Celkový objem prostriedkov vyčlenených pre komponent 2 je 2 200 000 EUR, pričom financovanie je zabezpečené zo štátneho rozpočtu ako národné kofinancovanie.

1.3.5	Grantová schéma rozvoja priemyslu

Grantová schéma rozvoja priemyslu financovaná z prostriedkov Finančného memoranda 2002 bola vyhlásená formou verejnej výzvy 2. septembra 2003. Jej hlavným cieľom je zvýšenie konkurencieschopnosti výrobných podnikov na Slovensku a posilnenie menej rozvinutých regiónov Slovenska.
Grantová schéma rozvoja priemyslu pozostáva z dvoch komponentov. V komponente 1 sa môžu o grant uchádzať podnikatelia pôsobiaci vo výrobnej sfére okrem podnikateľov patriacich do citlivých sektorov (lodiarsky priemysel, oceliarsky priemysel, priemysel syntetických vlákien a automobilový priemysel), pričom je podpora zameraná na vývoj nových výrobkov alebo výraznú zmenu existujúcich výrobkov, zvýšenie efektívnosti výroby, zavádzanie nových výrobných procesov / technológií, zvyšovanie úrovne výskumu a vývoja a / alebo riadenia kvality. V komponente 2 sú oprávnenými žiadateľmi neziskové a mimovládne organizácie, ktorých hlavnou činnosťou je podpora rozvoja podnikania. Podpora v rámci komponentu 2 je zameraná na zvýšenie produktivity priemyselnej výroby, zvýšenie podielu produkcie s vkladom vysoko kvalifikovanej práce na celkovom objeme slovenskej výroby, rozvoj výroby (predovšetkým v oblasti technológií) a marketingu, rozvoj stratégií komercionalizácie, zvýšenie efektívnosti manažmentu a technickej kapacity v priemyselných podnikoch, zvýšenie úrovne vedomostí a odbornosti manažérov, vytvorenie nových systémov, v ktorých možno rozvíjať efektívnejšie výskumné a vývojové aktivity, zvýšiť v priemyselných odvetviach povedomie o výhodnosti investovania do školení a inovácií.
Celkový objem prostriedkov vyčlenených pre oba komponenty je 4 600 000 EUR, pričom 4 100 000 EUR je vyčlenených pre komponent 1 a  300 000 EUR je vyčlenených pre komponent 2. 200 000 EUR bolo vyčlenených na technickú asistenciu  pre Grantovú schému rozvoja priemyslu. Z predvstupovej pomoci z programu PHARE bolo vyčlenených 3 500 000 EUR a zo štátneho rozpočtu ako národné kofinancovanie bolo zabezpečených 1 100 000 EUR. 

Do termínu stanoveného pre predkladanie projektov, t.j. do 3. novembra 2003 bolo doručených celkom 869 žiadostí o grant z Grantovej schémy rozvoja cestovného ruchu a 308 žiadostí o grant z Grantovej schémy rozvoja priemyslu. Do 31.12.2002 prebiehala administratívna kontrola prijatých projektov. Celkové vyhodnotenie prijatých projektov a financovanie schválených grantov sa uskutoční v priebehu I. polroka 2004 a výsledky Grantovej schémy rozvoja cestovného ruchu a Grantovej schémy rozvoja priemyslu budú zapracované do Správy o realizácii a priebehu finančných podporných programov pre MSP za I. polrok 2004.

2.	Slovenská záručná a rozvojová banka, a.s.

Slovenská záručná a rozvojová banka, je akciovou spoločnosťou so 100% účasťou štátu, so špecifickou činnosťou zameranou na podporu financovania malých a stredných podnikateľov, ktorých definícia je legislatívne kompatibilná s Európskou úniou. Banka zabezpečuje financovanie stavu malého a stredného podnikania na princípoch plne porovnateľných a kompatibilných s obdobnou legislatívou Európskej únie.   
Význam postavenia SZRB v systéme podpory malého a stredného podnikania spočíva v poskytovaní bankových podpôr kombinovaným spôsobom. Svoje podporné programy malému a strednému podnikateľskému stavu realizuje SZRB vo forme poskytovania záruk, úverov a nenávratných finančných príspevkov,  na podnikateľskú činnosť aj s uplatňovaním mnohosektorovej podpory, napr. rozvoj miest, obcí a regiónov, poľnohospodárskej výroby, bytovej výstavby, cestovného ruchu, úspor energie, využitia drevnej suroviny a pod. Svoje nezastupiteľné miesto v činnosti banky má aj podpora novo začínajúcich malých a stredných podnikateľov a aj drobného podnikateľského stavu živnostníkov, ktorí zväčša nebývajú cieľovou skupinou komerčných bánk.
Zdrojové krytie na vládou schválené programy SZRB zabezpečuje transferami zo štátneho rozpočtu a z vlastných výnosov. Významné miesto v zabezpečení banky finančnými zdrojmi zaujímajú vzájomne uzatvárané úverové zmluvy so spolupracujúcimi zahraničnými bankami, ako sú úverové linky z Kreditanstalt für Wiederaufbau (KfW), z Rozvojovej banky Rady Európy (CEB) a z Európskej investičnej banky (EIB).
Slovenská záručná a rozvojová banka, ako prvá banka záručného a rozvojového typu v krajinách strednej a východnej Európy uzatvorila  kontrakt na podporu projektu financovania infraštruktúr obcí a výstavby bytov pre ľudí s nízkymi príjmami s Rozvojovou bankou Rady Európy (CEB) bez vystavenia explicitnej štátnej záruky. 
Najnovšia úverová linka  - EIB  - vo výške 30 000 000 EUR je určená na kofinancovanie projektov vodárenských spoločností, ktoré získavajú zdroje z fondu ISPA, Kohézneho fondu a štrukturálnych fondov. Na spolufinancovaní týchto projektov sa podieľa i štátny rozpočet. 
Ku koncu roka 2003 SZRB spolupracovala so 14 komerčnými bankami a 2 stavebnými sporiteľňami na základe zmlúv o spolupráci. Slovenská záručná a rozvojová banka má vo svojom portfóliu 5 záručných, 7 príspevkových, 4 nepriame úverové programy a 10 priamych úverových programov.

2. 1 Záručné programy

Predmetom týchto programov je poskytovanie bankových záruk Slovenskou záručnou a rozvojovou bankou, a.s. na finančné úvery tých podnikateľov, ktorí nedisponujú dostatočnými zabezpečovacími prostriedkami. 

Stručný popis jednotlivých záručných programov

2.1.1. Všeobecné podmienky Slovenskej záručnej a rozvojovej banky, a.s. pre poskytovanie bankových záruk na finančné úvery

Príjemcami záruk sú:
1.	fyzické alebo právnické osoby podnikajúce podľa § 2 ods. 2 zákona č. 513/1991 Zb. Obchodný zákonník, v znení neskorších predpisov, registrovaní na území SR,
2.	mestá a obce  (zák. č. 369/1990 Zb. o obecnom zriadení v znení neskorších predpisov, zák. č. 377/1990 Zb. o hlavnom meste Slovenskej republiky Bratislave, v znení neskorších predpisov, zák. č. 401/1990 Zb. o meste Košice, v znení neskorších predpisov),
3.	v osobitných prípadoch aj právnické osoby zriadené podľa Občianskeho zákonníka č. 40/1964 Zb. v znení neskorších predpisov, resp. osobitných zákonov.
     (ďalej len „klient“)

Ide predovšetkým o malých a stredných podnikateľov (obchodné spoločnosti v osobitných prípadoch združenia, teda spravidla podnikateľské subjekty, v ktorých nemá štát rozhodujúce postavenie). 
SZRB, a.s. poskytuje tieto bankové záruky:

I. Bankovú záruku s priamym zabezpečením:
1. do výšky 65% istiny úveru, maximálne však do výšky 15 miliónov Sk  na podporu poľnohospodárskych subjektov s dobou platnosti bankovej záruky do 6 rokov na:
a)	financovanie investičných a prevádzkových nákladov súvisiacich s realizáciou projektov v oblasti poľnohospodárstva,
b)	financovanie zabezpečenia sezónnych poľnohospodárskych prác,
c)	financovanie nákupu novej poľnohospodárskej techniky a technológie,

2. do výšky 65% istiny úveru, maximálne však do výšky 15 miliónov Sk ostatným subjektom s dobou platnosti bankovej záruky do 5 rokov,

3. za podmienky zabezpečenia bankovej záruky  zriadením záložného práva  v prospech SZRB

II. Bankovú záruku s nepriamym zabezpečením 
1.  do výšky 70% istiny úveru,  maximálne však do výšky 30 mil.Sk, s dobou platnosti      bankovej záruky do 10 rokov,
SZRB si nezabezpečuje svoju budúcu pohľadávku voči klientovi z prípadného plnenia z bankovej záruky, má však nárok na podiel zo speňaženia zabezpečovacích inštitútov úverujúceho peňažného ústavu vo výške zodpovedajúcej záručnému percentu.  
III. Banková záruka v osobitných prípadoch
SZRB poskytuje bankovú záruku  s priamym zabezpečením alebo bankovú záruku  s nepriamym zabezpečením aj nad rámec doby platnosti a objemov uvedených v bode I. a II. a to až do výšky 200 mil. Sk,  za podmienok osobitne dohodnutých medzi SZRB a úverujúcim peňažným ústavom. Pôjde predovšetkým o bankové záruky pre významných klientov na zabezpečenie úverov poskytnutých na projektové financovanie (napr. infraštrukturálne a environmentálne projekty a pod.). Maximálna doba záruky je 10 rokov. Osobitne možno dohodnúť najmä: percento poskytnutej bankovej záruky, výšku poplatku, dobu platnosti bankovej záruky a pod. 
Poskytovateľ podpory: Slovenská záručná a rozvojová banka, a.s.
  
Záručné programy vyhlasované Ministerstvom výstavby a regionálneho rozvoja SR

2.1.2. Program štátnej pomoci  rozvoja bytovej výstavby realizovanej formou poskytovania bankových záruk za  úvery 
Predmetom programu bankových záruk je vytvoriť podmienky na rozvoj bytovej výstavby a obnovu bytového fondu. Bankovú záruku je možné poskytnúť na istinu úveru max. do výšky 65 % oprávnených nákladov avšak max. 60 mil. Sk. Ide o projekty na výstavbu bytov, alebo dostavbu rozostavaných najmä v nájomnom bytovom dome, vrátane výstavby bytov, ktoré sa získajú zmenou dokončených stavieb, prípadne prestavbou nebytového priestoru na byt, alebo na výstavbu a dokončenie vodovodu, kanalizácie vrátane ČOV, komunikácií vozidlových a peších, plynu a elektrickej energie, ktorá podmieňuje užívanie bytov v bytových domoch a rodinných domoch.
Maximálna doba platnosti bankovej záruky je obmedzená na 36 mesiacov, odo dňa vystavenia záručnej listiny.
Pre projekty na :
- prove spoločných častí, zariadení a príslušenstva bytových domov (nahrádzanie 
opotrebovaných konštrukcií novými konštrukciami s cieľom obnoviť funkčnosť stavby),
- modernizáciu spoločných častí, zariadení a príslušenstva bytových domov (odstránenie morálne opotrebovaných častí vybavenia s cieľom zvýšiť úžitkové vlastností stavby a jej častí pomocou uplatnenia technického pokroku),
- rekonštrukciu spoločných častí, zariadení a príslušenstva bytových domov (zásahy do konštrukcie – dispozičného usporiadania miestností a technologickej časti stavby s cieľom  zvýšiť technické parametre a kapacity bez zmeny rozmerov stavby),
- opravu, modernizáciu a rekonštrukciu častí, ktoré je nevyhnutné vykonať súčasne  (balkóny, lodžie, okná a pod.) je možné poskytnúť bankovú záruku do 100 % istiny úveru, ktorý nepresiahne výšku oprávnených nákladov. Maximálna výška úveru nesmie presiahnuť 200 tis. Sk na jeden byt.
Maximálna doba platnosti bankovej záruky je10 rokov, odo dňa vystavenia záručnej listiny.
Vyhlasovateľ programu: Ministerstvo výstavby a regionálneho rozvoja SR
Poskytovateľ podpory: Slovenská záručná a rozvojová banka, a.s. 

Záručné programy vyhlasované Ministerstvom pôdohospodárstva SR

2.1.3. Program na podporu zabezpečenia sezónnych poľnohospodárskych prác formou poskytovania záruk  
Príjemca podpory – záruky sú  MSP a samostatne hospodáriaci roľník. Záruku je možné poskytnúťna prevádzkový úver určený na obstaranie osív, sadív, hnojív, agrochemikálií a pohonných hmôt a na úhradu poistného. Výška zaručeného úveru je do 100 mil. Sk s maximálnou zárukou do 80 % a pri úvere nad 100 mil. Sk so zárukou do 60 %. Maximálna lehota splatnosti úveru je 18 mesiacov. Záruku v tomto programe nie je možné kombinovať s poskytnutím nenávratného finančného príspevku.
Vyhlasovateľ programu: Ministerstvo pôdohospodárstva SR
Poskytovateľ podpory: Slovenská záručná a rozvojová banka, a.s. 
2.1.4. Program na podporu malých a stredných poľnohospodárskych subjektov formou poskytovania záruk na finančné úvery a jednorazových nenávratných finančných   príspevkov
Príjemca podpory – záruky je  MSP (samostatne hospodáriaci roľníci, prvovýrobcovia a spracovatelia poľnohospodárskej produkcie). SZRB poskytuje záruky na úvery určené na   obstaranie investícií, na obstaranie obežných prostriedkov a na úhradu poistného. Výška zaručeného úveru je max. 100 mil. Sk s maximálnou zárukou 20 mil. Sk z časti istiny úveru. Maximálna doba záruky je 10 rokov. Záruku v tomto programe je možné kombinovať s poskytnutím nenávratného finančného príspevku a to maximálne 15% z výšky poskytnutého úveru avšak max. 3 mil. Sk.
Vyhlasovateľ programu: Ministerstvo pôdohospodárstva SR
Poskytovateľ podpory: Slovenská záručná a rozvojová banka, a.s. 
2.1.5. Program podpory nákupu novej poľnohospodárskej a potravinárskej techniky a technológie formou poskytovania bankových záruk na úvery
Príjemcom podpory – záruky sú fyzické alebo právnické osoby, vykonávajúce podnikateľskú činnosť v poľnohospodárstve a ktorých úhrn tržieb z rastlinnej a živočíšnej produkcie dosahuje minimálne 51% z tržieb za celkovú podnikateľskú činnosť. Banková záruka  sa poskytuje na časť istiny investičného úveru účelovo určeného na nákup novej poľnohospodárskej a potravinárskej techniky a technológie v maximálnej výške 40 mil. Sk Výška zaručeného úveru je max. 100 mil. Sk. Maximálna doba záruky je 7 rokov.
Vyhlasovateľ programu: Ministerstvo pôdohospodárstva SR
Poskytovateľ podpory: Slovenská záručná a rozvojová banka, a.s. 

V priebehu II. polroka 2003 bolo poskytnutých 153 záruk v hodnote 445 451 000 Sk. Údaje o poskytnutých zárukach sú uvedené v prílohe v tab. č. 7 a 8. K 31. 12. 2003 je z poskytnutých záruk evidovaných 150 klasifikovaných úverov. Výška nesplatenej istiny predstavuje hodnotu 202 765 000 Sk. Poskytnutými zárukami sa v sledovanom období – II. polrok 2003 prispelo k vytvoreniu 272 nových pracovných miest. Kumulatívne sa prostredníctvom uvedených programov napomohlo k vzniku 
12 030 nových pracovných miest.

2.2 Úverové programy SZRB

Slovenská záručná a rozvojová banka realizuje úverové produkty pre MSP prostredníctvom štyroch nepriamych úverových programov a desiatich priamych úverových programov. 

Stručný popis jednotlivých úverových programov

A. Nepriame úvery

2.2.1.A  Úverový program Podpora  na podporu rozvoja malého a stredného podnikania
Úverový program PODPORA realizuje SZRB a.s. prostredníctvom  spolupracujúcich komerčných bánk. Umožňuje podnikateľovi získať úver až do výšky 7 000 000 Sk s max. dobou splatnosti 7 rokov pri základnej úrokovej sadzbe SZRB 4,7 % p. a. + marža realizujúcej banky do 3,5 % p. a.. Úver môže byť použitý na financovanie strednodobých a dlhodobých investícii, alebo investično-prevádzkových nákladov. Prevádzkové náklady sú financované max. do 50 % z výšky požadovaného úveru.

Pri realizácií úverového programu PODPORA  má SZRB podpísané rámcové zmluvy s 11 komerčnými bankami. Ide o nasledovné banky: Istrobanka, a. s., Poštová banka, a. s., Prvá komunálna banka, a. s., Tatra banka, a. s., Banka Slovakia, a. s., Ľudová banka, a. s., OTP banka Slovensko, a. s., HVB bank Slovakia, a. s., ČSOB, a. s., VÚB, Gruppo IntesaBci a.s.,  a. s., Komerční banka, a. s..

2.2.2.A  Úverový program ROZVOJ II MSP, na podporu malých a  stredných podnikateľov financovaný z  úverovej linky Kreditanstalt für Wiederaufbau
Program je určený pre malých a stredných podnikateľov. Z úveru je možné financovať strednodobé a dlhodobé investície avšak max. 75% z oprávnených nákladov.  Prevádzkové náklady sa môžu financovať až do výšky 30 % investičných nákladov. Maximálna výška úveru je 60 000 000 Sk  Splatnosť úveru je max. 10 rokov vrátane 1 roka odkladu splátok istiny. Úroková sadzba úveru SZRB je 3,9 % p. a. + marža realizujúcej banky do 3,0 % p. a.

2.2.3.A Úverový program ROZVOJ II  MSP-EÚ, na podporu malých  a stredných  podnikateľov s podporou EÚ financovaný z úverovej linky Kreditanstalt für Wiederaufbau
Program umožňuje malým a stredným podnikateľom prístup k dlhodobým zdrojom investično-prevádzkového charakteru. Z úveru je možné financovať max. 75% nákladov oprávnených na financovanie. Prevádzkové náklady sa môžu financovať až do výšky 30% investičných nákladov. Maximálna  výška úveru je 10 000 000 Sk. Splatnosť úveru je min. 5 a max. 10 rokov, vrátane 1 roka odkladu splátok istiny. Úroková sadzba úveru SZRB je  3,5 % p. a. + marža realizujúcej banky do 3,0 % p. a.. SZRB základnú úrokovú sadzbu pre realizujúce banky prehodnocuje.

2.2.4.A Úverový program ROZVOJ II-byty, na podporu rozvoja bytovej výstavby   financovaný z úverovej linky Kreditanstalt für Wiederaufbau
Predmetom úveru je financovanie výstavby, rekonštrukcie, modernizácie a renovácie bytov a rodinných domov. Účelom je vytvoriť podmienky na rozvoj bytovej výstavby. Z úveru je možné financovať max. 80 % z projektovaných nákladov. Maximálná výška úveru je 80 000 000 Sk. Splatnosť úveru je 15 rokov, vrátane 2 rokov odkladu splátok istiny. Úver do čiastky ekvivalentnej 100 000 EUR sa čerpá jednorazovo a úver väčší ako čiastka ekvivaletná 100 000 EUR sa čerpá v súlade s plánom čerpania. Úroková sadzba úveru SZRB je 3,9% p.a.. + marža realizujúcej banky do 3,0%p.a..
Pri realizácií úverových programov ROZVOJ II  má SZRB podpísané rámcové zmluvy s 10 komerčnými bankami. Ide o nasledovné banky: Istrobanka, a. s., Banka Slovakia, a. s., Poštová banka, a. s., Komerční banka, a. s., HVB bank Slovakia, a. s., OTP banka Slovensko a. s., VÚB Gruppo IntesaBci a.s., Prvá komunálna banka, a. s., Tatra banka, a. s., Ľudová banka, a. s.. 

B. Priame úvery

2.2.1.B   Program pre priame úverovanie klientov
Program je určený na podporu a rozvoj malého a stredného podnikania. Príjemcom úveru sú fyzické a právnické osoby podnikajúce podľa §2 ods. 2 zákona 
č. 513/1991 Zb., registrovaní na území SR, právnické osoby, ktoré neboli založené za účelom podnikania – mestá a obce, v osobitných prípadoch aj právnické osoby zriadené podľa Občianskeho zákonníka č. 40/1964 Zb. v znení neskorších predpisov a podnikateľské subjekty, v ktorých nemá štát rozhodujúce postavenie. Úver sa poskytuje na investično-prevádzkové náklady. Minimálna výška poskytovaného úveru je 200 tis. Sk. Pre MSP je výška poskytovaného úveru do 50 mil. Sk, s dobou splatnosti do 10 rokov. Úroková sadzba sa pohybuje od 5,5 do 10,5% p. a., diferencovane podľa rizika. 

2.2.2.B  Program financovania infraštruktúry obcí a výstavby bytov pre ľudí s nízkymi príjmami prostredníctvom pôžičky z Rozvojovej banky Rady Európy (variant A)
Príjemcom úveru sú obce v zmysle zákona SNR č. 369/90Zb. o obecnom zriadení, v znení neskorších predpisov, bytové družstvá, spoločenstvá vlastníkov bytov a developeri v zmysle obchodného a občianskeho zákonníka. Úver je možné poskytnúť na výstavbu nájomných bytov, prestavbu nebytových priestorov na nájomné byty, výstavbu ubytovní a ubytovacích zariadení sociálnych služieb, ktoré majú charakter nájomného bývania, budovanie technickej infraštruktúry (nemusí podmieňovať výstavbu nových bytov). Úroková sadzba je individuálna pre celé obdobie od 5,5 % p. a. do 10,5 % p. a.. Doba splatnosti úveru je do 10 rokov. Je možný  odklad splátok istiny o 3 roky od prvého čerpania úveru.

2.2.3.B  Program financovania infraštruktúry obcí a výstavby bytov pre ľudí s nízkymi príjmami s dotáciou Ministerstva výstavby a regionálného rozvoja Slovenskej    republiky na úhradu časti úrokov prostredníctvom úverovej linky z  Rozvojovej banky  Rady Európy (variant B)
Príjemcom úveru sú obce v zmysle zákona SNR č. 369/90Zb. o obecnom zriadení, v znení neskorších predpisov. Predmetom úveru je umožniť obciam prístup k dlhodobým zdrojom investičného charakteru, za výhodnejších úverových podmienok z prostriedkov úverovej linky z Rozvojovej banky Rady Európy (CEB). SZRB poskytuje klientom dlhodobý úver maximálne do výšky 50 % oprávnených investičných nákladov. 
Doba splatnosti úveru je 10 – 15 rokov. Odklad splátok istiny úveru môže byť 3 roky od prvého dňa čerpania úveru. Úroková sadzba je individuálna a pohybuje sa od 5,5 % do 10,5 % p. a.. 

2.2.4.B  Úverový program ROZVOJ II-byty, na podporu rozvoja bytovej výstavby financovaný z úverovej linky Kreditanstalt für Wiederaufbau
Predmetom úveru je financovanie výstavby, rekonštrukcie, modernizácie a renovácie bytov a rodinných domov. Účelom je vytvoriť podmienky na rozvoj bytovej výstavby. Z úveru je možné financovať max. 80 %  projektovaných nákladov. Maximálná výška úveru je 80 000 000 Sk. Splatnosť úveru je maximálne 15 rokov, vrátane 2 rokov odkladu splátok istiny. Úver do čiastky ekvivalentnej 100 000 EUR sa čerpá jednorazovo a úver väčší ako čiastka ekvivalentná 100 000 EUR sa čerpá v súlade s plánom čerpania. Úroková sadzba je individuálna a pohybuje sa od 5,5 % 
do 10,5 % p. a.. 
 
2.2.5.B  Obchodné podmienky Slovenskej záručnej a rozvojovej banky, a. s. pre       poskytovanie priamych úverov na nákup novej a repasovanej poľnohospodárskej       techniky a technológie 
Predmetom priameho úverovania je poskytovanie investičných úverových prostriedkov v zmysle Smernice Ministerstva pôdohospodárstva SR č. 1941/2003-100 o poskytovaní podpory v oblasti poľnohospodárstva a potravinárstva malým a stredným podnikateľom. Úver môže byť poskytnutý do výšky 80 % investičného projektu poľnohospodárskym subjektom na nákup novej  a repasovanej techniky a technológie. Maximálná výška úveru je 20 000 000 Sk a minimálna 100 000 Sk. Splatnosť úveru je 7 rokov, vrátane odkladu splátok istiny do 6 mesiacov od prvého čerpania úveru pri úrokovej sadzbe 6,6 % p. a..

2.2.6.B  Obchodné podmienky Slovenskej záručnej a rozvojovej banky, a. s. pre poskytovanie priamych úverov na nákup novej a repasovanej potravinárskej techniky a technológie.
Predmetom priameho úverovania je poskytovanie investičných úverových prostriedkov v zmysle Smernice Ministerstva pôdohospodárstva SR č. 1941/2003-100 o poskytovaní podpory v oblasti poľnohospodárstva a potravinárstva. Úver môže byť poskytnutý do výšky 80 % investičného projektu potravinárskym subjektom na nákup novej a repasovanej potravinárskej techniky a technológie. Maximálna výška investičného úveru je 20 000 000 Sk a minimálna 100 000 Sk. Splatnosť úveru je 
do 7 rokov, vrátane odkladu splátok istiny do 6 mesiacov od prvého čerpania úveru pri úrokovej sadzbe 7,6 % p. a..

2.2.7.B  Obchodné podmienky Slovenskej záručnej a rozvojovej banky, a. s. pre poskytovanie priamych úverov na nákup majetku od úpadcu.
Predmetom priameho úverovania je poskytovanie investičných úverových prostriedkov v zmysle Smernice Ministerstva pôdohospodárstva SR č. 1941/2003-100 o poskytovaní podpory v oblasti poľnohospodárstva a potravinárstva. SZRB poskytuje úver na nákup majetku od úpadcu prostredníctvom správcu konkurznej podstaty, exekútora resp. likvidátora. Úver môže byť poskytnutý do výšky 80 % podnikateľského projektu na obstaranie nehnuteľného majetku vrátane súvisiaceho hnuteľného majetku od úpadcu. Maximálna výška investičného úveru je 
20 000 000 Sk. Doba splatnosti úveru je do 10 rokov s odkladom splátok istiny úveru maximálne do 6 mesiacov od prvého dňa čerpania úveru. Úrokova sadzba je 
6,6 % p. a..

2.2.8.B   Obchodné podmienky Slovenskej záručnej a rozvojovej banky, a. s. pre poskytovanie priamych úverov na úhradu priamych nákladov na založenie úrody a nákup krmív.
Predmetom priameho úverovania je poskytovanie priamych investičných a prevádzkových úverových prostriedkov v zmysle Smernice Ministerstva pôdohospodárstva SR č. 1941/2003-100 o poskytovaní podpory v oblasti poľnohospodárstva a potravinárstva. SZRB poskytuje priame prevádzkové úvery na založenie úrody a nákup krmív ak súvisia s realizáciou podnikateľského zámeru nákupu majetku od úpadcu, nákupu novej poľnohospodárskej technológie pre živočíšnu výrobu a pri prevode majetku a podnikateľskej činnosti na nový poľnohospodársky subjekt na základe zmlúv o prevzatí dlhu. Úver sa poskytuje poľnohospodárskym subjektom na úhradu materiálových nákladov bez DPH na založenie úrody a nákup krmív. Úver možno poskytnúť s dobou splatnosti najviac do 2 rokov s odkladom splátok maximálne do 3 mesiacov od prvého dňa čerpania úveru. Maximálna výška investičného úveru je 5 000 000 Sk a minimálna 100 000 Sk. Úroková sadzba je 6,6 % p. a.

2.2.9.B  Obchodné podmienky Slovenskej záručnej a rozvojovej banky, a. s. pre poskytovanie priamych úverov na rekonštrukciu objektov poľnohospodárskej výroby.
Predmetom priameho úverovania je poskytovanie investičných úverových prostriedkov v zmysle Smernice Ministerstva pôdohospodárstva SR č. 1941/2003-100 o poskytovaní podpory v oblasti poľnohospodárstva a potravinárstva. SZRB poskytuje priame úvery na rekonštrukcie objektov poľnohospodárskej výroby, v súvislosti s realizáciou podnikateľského zámeru v nadväznosti na nákup majetku od úpadcu, na nákup poľnohospodárskej technológie pre živočíšnu výrobu a na prevod majetku a podnikateľskej činnosti na nový poľnohospodársky subjekt na základe zmlúv o prevzatí dlhu. Maximálna výška úveru je do 80 % investičného projektu vrátane DPH na realizáciu rekonštrukcie poľnohospodárskych objektov. Doba splatnosti úveru je do 7 rokov s odkladom splátok istiny úveru maximálne do 6 mesiacov od prvého dňa čerpania úveru. Maximálna výška investičného úveru je 10 000 000 Sk a minimálna 100 000 Sk. Úroková sadzba je 6,6 % p. a.

2.2.10.B  Úverový program „Financovanie environmentálnych projektov zo zdrojov EIB“ 
Predmetom úveru je využitie zdrojov z prostriedkov úverovej linky z Európskej investičnej banky na spolufinancovanie environmentálnych projektov za účelom zlepšenia kvality životného prostredia s využitím predstupového nástroja ISPA v súlade s nariadením Rady (EC) č. 1267/1999. Príjemcom úveru sú obce v zmysle zákona SNR č. 369/90 Zb. o obecnom zriadení, právnické osoby podnikajúce podľa 
§ 2 ods. 2 Obchodného zákonníka, s majetkovou účasťou obce a právnické osoby (vodárenské podniky) registrované na území SR. Úver môže byť poskytnutý maximálne do výšky 25 % z rozpočtových nákladov projektu. Doba splatnosti úveru je max. do 25 rokov s odkladom splátok istiny úveru  do 7 rokov od prvého dňa čerpania úveru. Úrokova sadzba môže byť paušálna  pre korunové úvery do 6,5 % p.a.  s možnosťou zníženia, alebo variabilná, odovdená od sadzieb na medzibankovom trhu a rizikovej prirážky.
V priebehu II. polroka 2003 bolo v rámci úverových programov poskytnutých 
180 úverov v celkovej hodnote 2 003 875 000 Sk. Údaje o poskytnutých úveroch, ako aj prehľad o klasifikovaných úveroch je uvedený v prílohe v tab. č.9, 10 a 11. Z poskytnutých úverov celkom je evidovaných k 31. 12. 2003   101 klasifikovaných úverov a výška nesplatenej istiny  predstavuje hodnotu 382 465 000 Sk. Realizácoiu úverových programov sa v sledovanom období – II. polrok 2003 prispelo k vytvoreniu 1 202 nových pracovných miest. Kumulatívne sa prostredníctvom úverových programov prispelo k vytvoreniu 5 327 nových pracovných miest.

2.3. Príspevkové programy

Poskytovanie nenávratných finančných príspevkov SZRB, a. s. realizuje v rámci vládou vyhlasovaných rozvojových programov, ktoré sú riešené v kooperácii s Ministerstvom hospodárstva SR, Ministerstvom pôdohospodárstva SR, Ministerstvom dopravy pôšt a telekomunikácií SR a Ministerstvom životného prostredia SR, a tým pomáha znižovať úrokové zaťaženie podnikateľov, alebo je ich možné použiť na zníženie časti oprávnených nákladov, t.j. nákladov vynaložených na investičnú časť projektu.

Stručný popis jednotlivých príspevkových programov

2.3.1. Program podpory rozvoja cestovného ruchu v SR č. 6 
Príjemca podpory sú malí a strední podnikatelia - fyzické, alebo právnické osoby podnikajúce v zmysle § 2 ods. 2 Obchodného zákonníka č. 513/1991 Zb. v znení neskorších predpisov, ktorí sú registrovaní na území SR a spĺňajú definíciu MSP v zmysle zákona č. 231/1999 Z.z. o štátnej pomoci v znení neskorších predpisov (§ 10 ods. 1 písm. a) alebo b) zákona o štátnej pomoci) a ktorí podnikajú v oblasti cestovného ruchu. Príspevok je možné použiť len na investície do zariadenia cestovného ruchu (výstavba nového alebo rekonštrukcia existujúceho zariadenia) alebo na úhradu istiny prislúchajúcej k investičného úveru poskytnutého na výstavbu alebo rekonštrukciu zariadenia cestovného ruchu. Výška finančného príspevku je minimálne 50 000 Sk a maximálne nesmie presiahnuť súhrnne v priebehu 3 po sebe nasledujúcich rokoch 100 000 EUR. Maximálna intenzita je 25% oprávnených nákladov projektu. Rozpočet Projektu pri výstavbe zariadenia cestovného ruchu musí byť minimálne vo výške 500 000 Sk a pri nákupe hmotného investičného majetku vo výške 200 000 Sk. Po vyplatení príspevku je povinnosť prevádzkovať podporené zariadenie, alebo poskytovať služby najmenej 5 rokov od uvedenia zariadenia do prevádzky.
Vyhlasovateľ a poskytovateľ: Ministerstvo hospodárstva Slovenskej republiky
Vykonávateľ: Ministerstvo hospodárstva Slovenskej republiky
Administrátor a výplatné miesto: Slovenská záručná a rozvojová banka, a. s.

2.3.2. Schéma na podporu úspor energie a využitia obnoviteľných energetických zdrojov
1. Príjemcom podpory sú:
a)	malí a strední podnikatelia - fyzické, alebo právnické osoby, ktoré podnikajú v zmysle § 2 ods. 2 Obchodného zákonníka a sú registrovaní na území Slovenskej republiky. Určujúcou definíciou MSP je definícia použitá v Nariadení komisie 70/2001/EC z 12. januára 2001 o aplikácii článkov 87 a 88 Zmluvy o založení ES na štátnu pomoc malým a stredným podnikateľom,
b)	združenia fyzických a právnických osôb, registrované na území SR, ktoré podnikajú podľa zákona č. 513/1991 Zb. Obchodného zákonníka  v znení neskorších predpisov, alebo podľa zákona. č. 40/1964 Zb. Občianskeho zákonníka v znení neskorších predpisov.

2.   Poskytovateľ poskytne pomoc formou:
a)	úhrady časti úrokov z úveru na obstaranie hmotného investičného majetku,
b)	úhrady časti úveru na obstaranie hmotného investičného majetku,
c)	úhrady časti úveru na obstaranie nehmotného investičného majetku,
d)	dotácie na výrobu elektriny resp. tepla z obnoviteľných energetických zdrojov.
e)	poskytnutia návratnej finančnej pomoci pre príjemcov  podpory podľa ods. 1. písm.a), ale len v roku 2003.
Formy pomoci nie je možné kombinovať.

Oprávnené náklady
a)	Oprávnenými nákladmi na účel obstarania hmotného investičného majetku je obstarávacia cena pozemkov, strojov, prístrojov a zariadení v zmysle § 25 ods. 4 zákona č. 431/2002 Z. z. o účtovníctve.
b)	Oprávnenými nákladmi na účel obstarania nehmotného investičného majetku je obstarávacia cena nehmotného investičného majetku, ktorý je výsledkom výskumnej a vývojovej činnosti  a je predmetom priemyselných práv.
c)	Oprávnenými nákladmi pre dotácie na výrobu tepla a elektriny z obnoviteľných energetických zdrojov je rozdiel medzi výrobnými nákladmi preukázateľnými podľa platných cenových predpisov a výkupnou cenou elektriny resp. priemernou cenou za teplo zo zariadení podobných technických parametrov, spaľujúcich zemný plyn.  
Vyhlasovateľ a poskytovateľ: Ministerstvo hospodárstva Slovenskej republiky
Gestor: Slovenská energetická agentúra
Vykonávateľ: Slovenská záručná a rozvojová banka, a. s.

2.3.3.  Schéma na podporu rozvoja spracovania a využívania drevnej suroviny 
v SR
Príjemcom pomoci je podnikateľ podnikajúci v zmysle §2 ods. 2 Obchodného zákonníka, ktorý spracováva a využíva domácu obnoviteľnú surovinu – drevo. Nenávratný finančný príspevok sa poskytuje na úhradu časti poskytnutého investičného úveru. Maximálna výška príspevku nesmie presiahnuť súhrnne
4 000 000 Sk v priebehu troch po sebe nasledujúcich kalendárnych rokov. Maximálna intenzita pomoci je 50% oprávnených nákladov projektu.
Vyhlasovateľ a poskytovateľ: Ministerstvo hospodárstva Slovenskej republiky
Vykonávateľ:  Slovenská záručná a rozvojová banka, a. s.

2.3.4.  Schéma na podporu začínajúcich malých podnikateľov ŠTART	
Príjemcom pomoci je podnikateľ podnikajúci v zmysle §2 ods. 2 Obchodného zákonníka, ktorý vykonáva podnikateľskú činnosť kratšie ako 2 roky. Príspevok je poskytovaný na projekty začínajúcich MSP v regiónoch, kde podiel HDP nedosahuje 75% hodnoty HDP na obyvateľa. Ide o projekty, ktoré sú zamerané na priemyselnú výrobu, remeselnú výrobu, alebo na činnosti, ktoré napomáhajú rozvoju služieb priemyselnej povahy. Maximálna výška príspevku nesmie presiahnuť súhrnne 
3 000 000 Sk v priebehu troch po sebe nasledujúcich kalendárnych rokov. Maximálna intenzita pomoci je 50% oprávnených nákladov projektu.
Vyhlasovateľ a poskytovateľ: Ministerstvo hospodárstva Slovenskej republiky
Administrátor a výplatné miesto: Slovenská záručná a rozvojová banka, a. s.

2.3.5. Štátna grantová schéma podpory konkurencieschopnosti de minimis-schéma A
Príjemcom podpory je malý a stredný podnikateľ – fyzická a právnická osoba v zmysle §2 ods. 2 Obchodného zákonníka, ktorá je registrovaná na území SR a spĺňa kritériá podľa §10 ods. 1 písm. a) alebo b) zákona o štátnej pomoci. Príjemcom pomoci je aj v zmysle§2 ods. 2 Obchodného zákonníka veľký podnikateľ spĺňajúci podmienky Schémy. Za oprávnené projekty sú považované individuálne projekty, v rámci ktorých sa poskytnutý úver musí použiť na nákup nových, progresívnych, špičkových technológií, strojov, pričom podiel hodnoty pridanej spracovaním u týchto výrobkov bude minimálne 25%. Nenávratný príspevok sa poskytuje na úhradu časti komerčného úveru poskytnutého bankovým subjektom. Minimálna výška pomoci je 500 000 Sk a maximálna výška je 1 500 000 Sk. Maximálna intenzita pre malého a stredného podnikateľa je 50% a pre veľkého podnikateľa je 30%. Zostatok nákladov musí žiadateľ o poskytnutie pomoci kryť z vlastných zdrojov alebo zo zdrojov iných, ako je štátny rozpočet. Za účelom podpory exportu slovenských výrobkov bola v rámci Štátnej grantovej schémy na podporu konkurencieschopnosti de minimis vypracovaná aj schéma B, ktorej vykonávateľom je agentúra SARIO š.p.o.   Informácie o realizácii tejto schémy sú uvedené v odseku 3. na str. 19. – Slovenská agentúra pre rozvoj investícií a obchodu.

Vyhlasovateľ a poskytovateľ: Ministerstvo hospodárstva Slovenskej republiky
Gestor: SARIO
Vykonávateľ: Slovenská záručná a rozvojová banka, a. s.

Ďalšie dva príspevkové programy Program podpory rozvoja kombinovanej dopravy v SR – poskytovateľ Ministerstvo dopravy, pôšt a telekomunikácií SR a Program podpory postupného vylúčenia spotreby látok poškodzujúcich ozónovú vrstvu – poskytovateľ Ministerstvo životného prostredia SR sú v štádiu aktualizácie.

Priebehu II. polroka 2003 bolo prostredníctvom príspevkových programov prisľúbených 233 príspevkov v hodnote 134 696 000 Sk. Údaje o prisľúbených a vyplatených finančných príspevkoch prostredníctvom SZRB sú uvedené v tab. č. 12, 13 a 14. Realizáciou príspevkových programov v sledovanom období – 
II. polrok 2003 sa prispelo k vytvoreniu 867 nových pracovných miest. Kumulatívne sa prostredníctvom uvedených programov prispelo k vytvoreniu 7 780 nových pracovných miest.

3.  Slovenská agentúra pre rozvoj investícií a obchodu

Na základe prezentácií a propagácie Štátnej grantovej schémy podpory konkurencieschopnosti de minimis uskutočnenej pracovníkmi divízie štrukturálnych fondov EÚ divízia pokračovala do 7. apríla 2003 v prijímaní žiadostí pre štátnu grantovú schému (Schéma B). Celkovo bolo prijatých 122 projektov, z ktorých v prvom kole bolo 25  vyhodnotených nezávislými hodnotiteľmi. Projekty neboli predložene na schválenie Riadiacemu výboru pre štátne grantové schémy podpory konkurencieschopnosti de minimis a ďalšie projekty neboli hodnotené  vzhľadom na nedostatok potrebných finančných prostriedkov. Na základe uznesenia vlády SR 
č. 694/2003 zo dňa 16. 7. 2003 vláda schválila presun 40 000 000 Sk v rámci rozpočtovej kapitoly MH SR a odsúhlasila použitie daných prostriedkov na účely Štátnej grantovej schémy podpory konkurencieschopnosti – de minimis. V zmysle uvedeného uznesenia vlády SARIO zorganizovalo zasadnutia Riadiaceho výboru pre štátne grantové schémy podpory konkurencieschopnosti de minimis. Následne sa uskutočnilo vyhodnotenie všetkých projektov nezávislými hodnotiteľmi. Samotné schvalovanie projektov sa uskutočnilo na zasadnutí výboru dňa 11. novembra 2003. Výboru bolo spolu predložených 122 projektov, z toho 54  projektov bolo zamietnutých a 68 projektov bolo schválených. Po predložení účtovných dokladov šiestim firmám, ktorých projekt bol schválený nebol priznaný nenávratný finančný príspevok z dovodu nepredloženia požadovaných dokladov alebo z dôvodu nerealizovania naplánovaných aktivít. Celková vyplatená suma  predstavovala čiastku cca 24 200 000 Sk a bola žiadateľom poukázaná na účty dňa 23.12.2003.

4.  Slovensko - americký podnikateľský fond (SAEF)

Slovensko-americký podnikateľský fond (SAEF) bol založený v roku 1991 v súlade so Zákonom na podporu demokracie vo východnej a strednej Európe. Zdroj kapitálu predstavujú finančné prostriedky daňových poplatníkov Spojených štátov amerických, ktoré pre činnosť SAEF-u schválil Kongres Spojených štátov amerických.
Slovensko-americký podnikateľský fond je spoločnosť typu rizikového kapitálu, ktorá sa ako finančný investor zameriava na investovanie  do ďalšieho rozvoja malých a stredných súkromných spoločností na Slovensku v rozličných priemyselných odvetviach v oblasti výroby a služieb. 
V súčasnosti SAEF investuje finančné prostriedky na komerčnej báze formou priamych investícií (t.j. majetkovej účasti), formou úveru alebo kombináciou obidvoch foriem, spojené s financovaním inovačných aktivít spoločnosti.  

1. Charakteristika poskytovaných priamych investícií
(Venture Capital / Private Equity):

•	Rozsah investícií od 15 do 100 miliónov Sk. 
•	Forma investovania: navýšenie základného imania alebo kúpa časti spoločnosti.
•	Uprednostňuje sa rozvojové financovanie: investície do už zabehnutých firiem s potenciálom pre ďalší rozvoj a trhovú expanziu; kúpa firiem či jednotlivých divízií. 
•	V prípade projektov s výrazným rastovým potenciálom sú možné i investície do začínajúcich firiem.  
•	Nevyžadujú sa kľúčové záruky firmy, ale atraktívny a realizovateľný podnikateľský zámer a silný manažérsky tím, schopný realizovať strategické ciele spoločnosti.
•	Cieľovou skupinou investícií sú spoločnosti, ktoré majú výrazné konkurenčné výhody, bariéru vstupu ďalších firiem do daného odvetvia, silný a rastúci podiel na trhu, a v neposlednej rade kvalitný a motivovaný manažérsky tím.

Výstup z investície: SAEF realizuje zisk až po odpredaji svojho podielu (spravidla 3 až 5 rokov). Možnosti výstupu zahrnujú predaj strategickému partnerovi či ďalším vlastníkom, verejnú výzvu na upísanie akcií na domácej či regionálnych burzách, predaj ďalším investičným fondom. 
 
2. Charakteristika malého úverového programu: 

•	Úvery investičného alebo investično-prevádzkového charakteru vo výške 
od 2 000 000 do 15 000 000 Sk
•	Pohyblivá úroková sadzba, už od 9 % p.a.   
•	Maximálna doba splatnosti úveru do 5 rokov; výška zábezpeky podľa možností spoločnosti.
•	Možnosťou odkladu splátok istiny úveru až do 1 roka od prvého čerpania úveru.

Fond v roku 2003 nefinancoval žiadny z predložených nových investičných zámerov, ale kapitálovo posilnil 4 portfóliové projekty formou dodatočných priamych investícií v sume 95 950 000 Sk a 2 investičné zámery dofinancoval formou úveru v sume 
13 250 000 Sk.

5. EXIMBANKA SR

EXIMBANKA SR bola zriadená zákonom NR SR č. 80/1997 Z.z. ako banka so špecifickými funkciami. Má formu štátneho peňažného ústavu a podporuje vývozné a dovozné aktivity vývozcov a dovozcov financovaním vývozných úverov, poisťovaním vývozných úverov a financovaním dovozných úverov so zámerom zvýšiť konkurencieschopnosť tuzemských výrobkov a podporiť vzájomnú hospodársku výmenu SR so zahraničím. 

Eximbanka SR za obdobie II. polroka 2003 v rámci podpory výroby určenej na export podporila 37 projektov malých a stredných podnikateľov prostredníctvom úverových aktivít v celkovom objeme 79 400 000 Sk a financovaním odkúpenia pohľadávok z vývozu 50 projektov v objeme 143 600 000 Sk. Od začiatku realizácie programov pre malých a stredných podnikateľov, t.j. od roku 1998 kumulatívne k  31.12.2003 podporila v rámci programov v oblasti úverových aktivít celkom 103 projektov v objeme 1 647 700 000 Sk a v rámci programov odkúpenia pohľadávok  
z vývozu 209 projektov v objeme 857 100 000 Sk. Celkovo tak bolo podporených 312 projektov v objeme 2 504 800 000 Sk.

6. MINISTERSTVO VÝSTAVBY A REGIONÁLNEHO ROZVOJA SR

6.1. Program pomoci de minimis na rozvoj okresov s vysokou mierou nezamestnanosti 

Program pomoci de minimis na rozvoj okresov s vysokou mierou nezamestnanosti bol schválený uznesením vlády SR č. 201/2003 zo dňa 19. marca 2003. Uznesením vlády SR  č. 231/2003 zo dňa 26.marca 2003 boli schválené Kritériá na realizáciu Programu pomoci de minimis na rozvoj okresov s vysokou mierou nezamestnanosti pre rok 2003. Program je pokračovaním Programu štátnej pomoci na rozvoj okresov s vysokou mierou nezamestnanosti, ktorý bol realizovaný v rokoch 2000-2002 na základe uznesenia vlády č. 578/2000.
Čo sa týka podmienok poskytovania finančných prostriedkov z programu pomoci de minimis, tak v princípe sa jedná o dotácie poskytované malým podnikateľom (do 50 zamestnancov) podnikajúcim v zmysle Obchodného zákonníka.  Uvedený program je zameraný na podporu výroby alebo služieb, pričom žiadateľ o pomoc de minimis má miesto realizácie projektu (prevádzku) vo vybranom okrese, vytvorí minimálne 3 nové pracovné miesta a zmluvne sa zaviaže obstaraný majetok využívať a pracovné miesta udržať najmenej počas 5 rokov. Príjemca dotácie sa musí podieľať na spolufinancovaní projektu minimálne v rozsahu 50 % (a to v roku podania žiadosti o dotáciu). Celková výška pomoci de minimis nesmie byť vyššia ako 3 000 000 Sk v roku podania žiadosti a neprekročí 100 000 EUR v priebehu troch po sebe nasledujúcich rokov. V rámci tohto programu v roku 2003 budú podporované tie okresy, v ktorých priemerná miera nezamestnanosti za roky 2001 a 2002 prekročila hodnotu 21 %.
Minister výstavby a regionálneho rozvoja v zmysle kritérií na realizáciu programu de minimis rozhodol  do 25. júla 2003 o poskytnutí pomoci de minimis 114 žiadateľom v celkovej výške 98 857 000 Sk. Zmluvu o poskytnutí pomoci de minimis na rozvoj okresov s vysokou mierou nezamestnanosti medzi poskytovateľom (MVRR SR) a prijímateľom (podnikateľský subjekt) uzatvorilo 112 prijímateľov pomoci de minimis v celkovej výške 97 582 000 Sk. Z tohto počtu odstúpili od podpísanej zmluvy 3 prijímatelia pomoci de minimis. 
K 31.12.2003 bolo na jednotlivé účty v OTP banke Slovensko, a.s. postupne prevedených 94 000 000 Sk, pričom k tomuto dátumu prijímatelia vyčerpali
 93 996 131  Sk. Z dôvodu nevyčerpania finančných prostriedkov pomoci de minimis do 31.12.2003 požiadali 3 prijímatelia o výnimku  z časového použitia do roku 2004 na celkovú sumu 2 000 000 Sk. Táto suma im bola schválená Ministerstvom financií SR  a následne potvrdená MVRR SR do 30.06.2004.

Zhrnutie

Z údajov, ktoré predložená správa poskytuje za obdobie II. polroka 2003 možno konštatovať, že popri Podpornom úverovom programe a Mikropôžičkovom programe realizovanom Národnou agentúrou pre rozvoj malého a stredného podnikania, patria k ďalším významným úverovým programom pre malé a stredné podnikanie aj programy Podpora, Rozvoj a program Priamych úverov, ktoré realizuje Slovenská záručná a rozvojová banka. 
Systém prezentovaný uvedenými úverovými linkami spolu so záručnými a podpornými schémami a so zárodkovým a rizikovým kapitálom pomáha eliminovať nedostatky ekonomického prostredia v otázke prístupu ku kapitálu. 
Banky nie sú vo všeobecnosti ochotné poskytovať úvery malým a predovšetkým začínajúcim firmám, keďže majú krátku resp. žiadnu podnikateľskú históriu. Ostatné podmienky získania úveru, ktorými sú potom najmä vysoké požiadavky na záruky, sú pre realizáciu podnikateľského zámeru neakceptovateľné. Čiastočné zlepšenie v tejto oblasti môže priniesť systém fungovania registra záložných práv na hnuteľný majetok. Výraznejšie zlepšenie situácie by prinieslo napríklad zriadenie ďalšieho záručného piliera, ktorý by samostatne fungoval popri programoch Slovenskej záručnej a rozvojovej banky, čo by v konečnom dôsledku napomohlo rozkladu rizika projektov začínajúcich MSP pre financovanie bankovým úverom. 
Pozitívom je existencia vybudovaného inštitucionálneho systému finančnej podpory malých a stredných podnikov na Slovensku, ktorý dáva predpoklady na harmonizáciu existujúcich a zavádzanie nových produktov  podpory a rozvoja malého a stredného podnikania. 
V záujme podpory malého a stredného podnikania na Slovensku, ktoré je definované ako jedna z priorít hospodárstva, ako aj v súlade s konštatovaním komisie EÚ v pravidelnej hodnotiacej správe o stave pripravenosti SR na vstup do EÚ, je  potrebné pokračovať v realizácii finančných podporných programov s orientáciou na ich reálnu dostupnosť pre sektor MSP. Existujúci systém podpory treba doplniť najmä implementovaním nových foriem financovania malého a stredného podnikania.